钦定古今图书集成/明伦汇编/氏族典/第066卷 > 《苏州府志》 > 朱穆
## 钦定古今图书集成/明伦汇编/氏族典/第066卷 > 《苏州府志》 > 朱穆

按《后汉书朱晖传》：晖子颉，颉子穆，字公叔，举孝廉。梁
冀辟典兵事，甚见亲任。穆以冀埶地亲重，望，有以扶
持王室，奏记以劝戒。冀曰：“明年丁亥，刑德合于乾位，
《易》经龙战之会，愿将军专心公朝，割除私欲，广求贤
能，斥远佞恶。”又荐种暠、栾巴等。而明年严鲔谋立清
河王蒜，又黄龙二见沛国，冀无术学，遂以穆龙战之
言为应，于是举穆高第，为侍御史。穆尊德重道，常感
时浇薄，乃作《崇厚论》，又著《绝交论》。梁冀骄暴，穆以故
吏惧其衅，积招祸，复奏记谏，不纳。又奏记极谏，冀终
不悟，然亦不甚罪也。永兴元年，冀州盗贼多，擢穆为
冀州刺史。州有宦者赵忠丧父归葬，僭为玙璠玉匣，
穆下郡案验，吏畏其严明，遂发墓剖棺。帝闻大怒，征
穆诣廷尉，输作左校。太学生刘陶等数千人诣阙上
书，乃赦之。穆居家数年，在朝诸公多有相推荐者，于
是征拜尚书。穆既深疾宦官，及在台阁，旦夕共事，乃
上疏后因进见，复口陈帝怒，不应。穆伏不肯起，良久
乃趋去。自此中官数因事称诏诋毁之。穆素刚，不得
意，居无几，愤懑发疽。延熹六年卒。